गुलदुम बुलबुल (Red-vented bulbul; Pycnonotus cafer) चिरई सभ के बुलबुल परिवार के एगो प्रजाति हवे। ई भारतीय उपमहादीप के मूल निवासी चिरई हवे आ भारत के अलावा श्री लंका आ बर्मा के कुछ हिस्सा आ तिब्बत के सटल इलाका सभ में पावल जाले। एकरा मधुर आवाज के चलते लोग एकरा के पोसे ला। एही कारन ई अपना मूल अस्थान के अलावा अउरी कई इलाका सभ में ले जाइल गइल जहाँ ई आपन आवास बना लेले बा; फिजी, सामोआ, टोंगा आ हवाई नियर जगह सभ पर ई जंगली चिरई के रूप में भी अब पावल जाले। अपना मूल जगह के अलावे दुसरे जगह पर जा के ढल जाए के चलते एकरा के दुनिया के 100 सभसे बेसी आक्रमणकारी प्रजाति सभ के लिस्ट में जगह मिलल बाटे।